**Anexa nr. 2**

**la Hotărârea nr. 149/2021**

**R E G U L A M E N T**

**pentru efectuarea Serviciului public de transport persoane**

**prin curse regulate, în judeţul Cluj**

**CAPITOLUL I**

**Dispoziţii generale**

**Art. 1** **(1)** Prezentul regulament pentru efectuarea serviciului de transport public judeţean de persoane în judeţul Cluj, denumit în continuare **Regulament**, a fost elaborat avându-se în vedere prevederile Legii serviciilor publice de transport persoane în unitățile administrativ-teritoriale nr. 92/2007, cu modificările şi completările ulterioare, ale Ordinului Ministrului Transporturilor nr. 972/2007 pentru aprobarea Regulamentului-cadru pentru efectuarea transportului public local şi a Caietului de sarcini-cadru al serviciilor de transport public local, ale Ordonanţei Guvernului nr. 27/2011 privind transporturile rutiere, cu modificările şi completările ulterioare, ale Ordinul Ministrului Transporturilor şi Infrastructurii nr. 980/2011 pentru aprobarea Normelor metodologice privind aplicarea prevederilor referitoare la organizarea şi efectuarea transporturilor rutiere şi a activităţilor conexe acestora stabilite prin <LLNK 12011 27130 301 0 32>Ordonanţa Guvernului nr. 27/2011 privind transporturile rutiere, cu modificările şi completările ulterioare, ale Legii serviciilor comunitare de utilităţi publice nr. 51/2006, republicată.

**(2)** Serviciul de transport public judeţean de persoane prin curse regulate la nivelul judeţului Cluj, face parte din sfera serviciilor comunitare de utilitate publică şi cuprinde totalitatea acţiunilor şi activităţilor de utilitate publică şi de interes economic şi social general desfăşurate la nivelul judeţului sub controlul, conducerea sau coordonarea Consiliului Judeţean Cluj, în scopul asigurării transportului public judeţean de persoane.

**(3)** Prezentul Regulament definește modalitățile și condițiile care trebuie îndeplinite pentru efectuarea serviciul de transport public județean de persoane prin curse regulate în județul Cluj, raporturile dintre operatorii de transport rutier de persoane și utilizatorii serviciului de transport, precum și raporturile dintre operatorii de transport rutier de persoane și Consiliul Județean Cluj.

**(4)** Serviciile de transport public judeţean se pot efectua numai în condiţiile respectării prevederilor prezentului Regulament, ale Caietului de sarcini al serviciului de transport public judeţean, ale reglementărilor naţionale şi ale Uniunii Europene în vigoare din domeniul transporturilor rutiere.

**(5)** În toate raporturile generate de executarea serviciului de transport judeţean de persoane, protecţia vieţii umane şi a mediului este prioritară.

**Art. 2** **(1)** Serviciul de transport public județean de persoane, prin servicii regulate, la nivelul județean, denumit în continuare **Serviciu**, trebuie să asigure cerinţele de deplasare a cetăţenilor în interiorul judeţului, în funcţie de cerințele de transport şi de capacitatea disponibilă.

**(2)** Serviciul se organizează şi funcţionează cu respectarea următoarelor principii:

a) principiilor liberei concurenţe între operatorii de transport cărora li s-a atribuit executarea serviciului;

b) garantarea accesului egal şi nediscriminatoriu al operatorilor de transport la piaţa transportului rutier județean de persoane;

c) garantarea respectării drepturilor şi intereselor utilizatorilor serviciului de transport public judeţean;

d)rezolvarea problemelor de ordin economic și social ale judeţului Cluj;

d) protecţia mediului înconjurător;

e) calitatea serviciilor de transport;

f) deplasarea în condiţii de siguranţă şi de confort ale persoanelor transportate;

g) consultarea asociaţiilor reprezentative ale operatorilor de transport, precum şi ale utilizatorilor în vederea stabilirii politicilor şi strategiilor judeţene, privind transportul de persoane prin curse regulate la nivel județean.

h)asigurarea executării unui serviciu public de transport public suportabil în ceea ce priveşte tariful de transport;

i)recuperarea integrală a costurilor de exploatare, reabilitare şi dezvoltare prin tarife/taxe suportate de către beneficiarii direcţi ai transportului, denumiţi în continuare utilizatori, şi prin finanţarea de la bugetele locale, asigurându-se un profit rezonabil pentru operatorii de transport şi transportatorii autorizaţi;

j)autonomia sau independenţa financiară a operatorilor de transport şi a transportatorilor autorizaţi;

k)susţinerea dezvoltării economice a localităţilor prin realizarea unei infrastructuri de transport moderne;

l)satisfacerea cu prioritate a nevoilor de deplasare ale populaţiei, ale personalului instituţiilor publice şi ale operatorilor economici pe teritoriul unităţilor administrativ-teritoriale prin servicii de calitate;

m)protecţia categoriilor sociale defavorizate, prin compensarea costului transportului de la bugetul local;

p)consultarea asociaţiilor reprezentative ale operatorilor de transport, precum şi ale utilizatorilor în vederea stabilirii politicilor şi strategiilor locale privind serviciul public de transport judeţean, precum şi modalităţile de funcţionare a acestui serviciu.

**Art. 3** Organizarea şi funcţionarea Serviciului are ca obiective:

a) satisfacerea cu prioritate a nevoilor de deplasare ale populației pe teritoriul județului;

a) asigurarea competiţiei dintre operatori şi deschiderea pieţei;

b) respectarea drepturilor și intereselor utilizatorilor serviciului;

c) asigurarea transparenţei în ceea ce privește procedura de atribuire a traseelor din programul de transport public județean;

d) informarea utilizatorilor, a operatorilor de transport și a autorităților publice locale cu privire la actele administrative adoptate de Consiliul Județean Cluj, în domeniul Serviciul de transport public județean de persoane, prin servicii regulate;

e)corelarea capacităţii mijloacelor de transport de persoane cu fluxurile de călători existente;

f)asigurarea continuităţii serviciilor publice de transport prin programul de, corelat cu fluxurile de călători existente;

g) efectuarea Serviciului în condiții de regularitate, siguranță și confort.

|  |  |
| --- | --- |
|  |  |

**Art. 4** În sensul prezentului Regulament, termenii şi expresiile utilizate se definesc după cum urmează:

1. activitate de transport public judeţean - suma operaţiunilor de transport care asigură deplasarea persoanelor cu ajutorul autovehiculelor, pe distanţe şi în condiţii prestabilite, aprobate în cadrul Serviciului;
2. activitate conexă transportului rutier - activitate care se desfăşoară în legătură cu transportul rutier;
3. autobuz - autovehicul cu cel puţin 4 roţi şi o viteză maximă constructivă mai mare de 25 km/h, conceput şi construit pentru transportul de persoane pe scaune şi în picioare, care are mai mult de 9 locuri pe scaune, inclusiv locul conducătorului auto;
4. autogară - spaţiu special delimitat, amenajat şi dotat pentru a permite plecarea şi sosirea autobuzelor, inclusiv a celor aflate în tranzit, asigurând urcarea sau coborârea persoanelor, precum şi condiţii şi servicii pentru autobuze şi pentru persoanele aflate în aşteptare;
5. caiet de sarcini al licenţei de traseu - documentul care însoţeşte licenţa de traseu, care cuprinde în principal cerinţele pentru asigurarea programului de circulaţie;
6. capăt de traseu - staţia de plecare sau staţia de destinaţie a unui traseu, utilizată pentru urcarea/coborârea, după caz, a persoanelor transportate prin servicii regulate de transport contra cost de persoane;
7. certificat de competenţă profesională - document care atestă pregătirea profesională a unei persoane în domeniul transporturilor rutiere;
8. control în trafic – totalitatea acţiunilor de verificare a respectării de către operatorii de transport rutier, conducătorii auto ai acestora şi călători a prevederilor legislaţiei în domeniul transportului rutier de persoane şi se efectuează de către organele/autorităţile abilitate cu funcţii de control în acest sens, în punctele unde oprirea, staţionarea sau parcarea pe drumul public este permisă, conform prevederilor legale în vigoare, precum şi în punctele de îmbarcarea/debarcare a călătorilor;
9. copie conformă a licenţei comunitare - document în baza căruia se efectuează transport rutier contra cost, eliberat de autoritatea competentă pentru fiecare dintre autovehiculele sau ansamblurile de vehicule rutiere utilizate la transportul rutier contra cost;
10. cursă - parcursul dus-întors realizat de un autobuz între capetele de traseu, în cadrul aceluiaşi serviciu regulat de transport de persoane;
11. document de transport - document care se află la bordul autovehiculului rutier pe toată durata derulării transportului, având înscrise date privind întreprinderea care efectuează transportul, expeditorul, beneficiarul transportului, mărfurile sau persoanele transportate, după caz, şi care trebuie să facă posibilă stabilirea categoriei şi a tipului de transport rutier efectuat;
12. grafic de circulaţie - document care conţine denumirea traseului, capetele de traseu, autogările, staţiile publice aflate pe traseu, distanţele dintre acestea, orele de plecare/sosire din capetele de traseu şi din staţiile publice/autogările aflate pe traseu, zilele în care se efectuează serviciul regulat;
13. inspecţie tehnică periodică - operaţiune de control periodic al vehiculelor aflate în exploatare, care priveşte în principal sistemele şi componentele acestora ce contribuie la siguranţa circulaţiei, protecţia mediului şi încadrarea în categoria de folosinţă;
14. licenţă pentru activităţi conexe transportului rutier - document care dă dreptul unei întreprinderi să desfăşoare activităţi conexe transportului rutier;
15. licenţă comunitară - document care permite accesul operatorului de transport autorizat la piaţa transportului rutier;
16. licenţă de traseu - document pe baza căruia operatorul de transport rutier efectuează transport rutier județean public de persoane prin servicii regulate, pe un anumit traseu, conform programului de transport;
17. operator de transport rutier - întreprindere care desfăşoară activitatea de transport rutier de persoane, contra cost;
18. operator pentru activităţi conexe transportului rutier - orice operator economic care desfăşoară activităţi conexe transportului rutier, titular al licenţei pentru activităţi conexe transportului rutier;
19. program de transport public județean- program întocmit şi aprobat prin hotărâre de consiliul județean, prin care se stabilesc traseele, graficele de circulaţie, numărul autovehiculelor necesare, precum şi capacitatea de transport minimă în vederea efectuării transportului public județean de persoane prin servicii regulate. Capacitatea de transport a autovehiculului este dată de numărul de locuri pe scaune înscris în certificatul de clasificare pe stele sau categorii;
20. serviciu regulat - serviciu care asigura transportul de persoane la intervale stabilite, pe trasee stabilite, persoanele fiind îmbarcate și debarcate la puncte de oprire prestabilite;
21. staţie publică - spaţiul delimitat, situat pe traseul unui serviciu de transport public judeţean de persoane prin curse regulate, amenajat de către aministraţia publică locală, destinat îmbarcării/debarcării persoanelor, semnalizat printr-un indicator rutier şi care să aibă în dotare un panou suplimentar pe care este ataşat orarul conform căruia opresc autobuzele pentru urcarea şi coborârea persoanelor transportate;
22. traseu - parcurs care asigură legătura dintre capătul de traseu de plecare şi capătul de traseu de destinaţie, pe care se efectuează servicii regulate sau servicii regulate speciale. În funcţie de amplasarea capetelor de traseu şi de parcursul dintre acestea, traseele pot fi judeţene, interjudeţene şi internaţionale; traseele dintr-o asociaţie de dezvoltare intercomunitară având ca obiect transportul rutier public de persoane prin servicii regulate sunt considerate trasee locale;
23. tarif de transport / de călătorie – tarif plătit anticipat de utilizator operatorului de transport, reprezentând contravaloarea transportului;
24. transport rutier judeţean - transportul rutier care se efectuează între două localităţi situate pe teritoriul aceluiaşi judeţ, fără a depăşi teritoriul judeţului respectiv;
25. utilizator al serviciului public județean – persoana fizică sau juridică, beneficiară a unui serviciu de transport public județean;

**Art. 5 (1)** Consiliul Judeţean Cluj, în calitate de autoritate competentă județeană și prin Autoritatea Județeană de Transport, are obligația să asigure, să organizeze, să reglementeze, să coordoneze, să verifice, să monitorizeze şi să controleze prestarea transportul public de persoane prin servicii regulate, la nivel judeţean, desfăşurat între localităţile judeţului.

**(2)** În aplicarea prevederilor alin. (1), Consiliul Judeţean Cluj are următoarele atribuţii:

a) urmărirea şi asigurarea implementării prevederilor Strategiei de dezvoltare a judeţului Cluj şi a Strategiei de dezvoltare a transportului rutier judeţean de persoane prin curse regulate în judeţul Cluj;

b) evaluarea fluxurilor de transport de persoane și determinarea pe baza studiilor de specialitate a cerințelor de transport public local, precum și anticiparea evoluției acestora;

c) stabilirea traseelor principale și secundare și a programelor de transport privind serviciul public de transport de persoane prin curse regulate și atribuirea acestora odată cu atribuirea în gestiune a serviciului, în conformitate cu prevederile legii 92/2007; programele de transport pot fi stabilite și în baza unui studiu de mobilitate;

d) consultarea asociaţiilor reprezentative ale operatorilor de transport rutier şi ale utilizatorilor, în vederea stabilirii politicilor şi strategiilor locale privind Serviciul şi modalităţile de funcţionare a acestui serviciu;

e) stabilirea, în baza Studiului de mobilitate/trafic a programului de transport de persoane judeţean prin curse regulate şi supunerea spre aprobare Consiliului Judeţean Cluj, cu respectarea staţiilor de îmbarcare/debarcare prevăzute în contractul – cadru de delegare a gestiunii serviciului de transport rutier judeţean de persoane prin curse regulate în aria teritorială de competenţă a judeţului Cluj;

f) elaborarea propunerilor de actualizare periodică a traseelor și a programelor de transport în funcție de necesitățile de deplasare ale populației și în corelare cu transportul public local, interjudețean, internațional, feroviar de persoane existent, precum și corelarea între modalitățile de realizare a serviciului public de transport judeţean de persoane cu autobuze;

g) elaborarea și aprobarea normelor locale și a regulamentelor serviciilor publice de transport județean, cu consultarea asociațiilor reprezentative profesionale și patronale ale operatorilor de transport rutier, precum și a organizațiilor sindicale teritoriale din domeniu;

h) elaborarea proiectului Regulamentului şi Caietului de sarcini al serviciului de transport public judeţean de persoane prin curse regulate şi supunerea spre aprobare Consiliului Judeţean Cluj;

i) întocmirea contractului – cadru de delegare a gestiunii serviciului de transport rutier judeţean de persoane prin curse regulate şi supunerea acestuia spre aprobare Consiliului Judeţean Cluj;

j) supunerea spre aprobare Consiliului Judeţean Cluj a atribuirii licențelor de traseu pentru efectuarea serviciului public de transport persoane prin curse regulat;

k) emiterea de licențe de traseu pentru serviciile de transport public județean efectuate cu autobuze;

l) aprobarea programului de transport public județean, precum și emiterea licențelor de traseu în serviciul public de transport județean de persoane prin curse regulate se fac cu respectarea stațiilor de îmbarcare/debarcare prevăzute în contractele de delegare a gestiunii serviciului public de transport județean de călători;

m) realizarea seturilor de date spațiale aferente serviciului public de transport, cu respectarea prevederilor Regulamentului (UE) nr. 1.089/2010 al Comisiei din 23 noiembrie 2010 de punere în aplicare a Directivei 2007/2/CE a Parlamentului European și a Consiliului în ceea ce privește interoperabilitatea seturilor și serviciilor de date spațiale (INSPIRE), cu modificările și completările ulterioare;

n) stabilirea, ajustarea și modificarea tarifelor de călătorie pentru serviciul public de transport județean de persoane, cu respectarea prevederilor legale privind modalitatea de gestionare a serviciului şi supunerea spre aprobarea Consiliului Judeţean;

o) înlocuirea licenţelor de traseu în cazul pierderii, deteriorării sau sustragerii acestora, precum şi graficele de circulaţie ale licenţelor de traseu în cazul înlocuirii autovehiculelor titulare pe trasee şi/sau actualizării programului de transport judeţean;

p) ţine evidenţa autovehiculelor titulare utilizate de către operatorii de transport rutier la prestarea serviciului de transport judeţean de persoane prin curse regulate şi urmăreşte ca înlocuirea acestora să se efectueze în condiţiile stabilite prin prezentul regulament;

r) întocmirea documentaţiei necesare aprobării de către Consiliul Judeţean Cluj privind stabilirea taxei pentru eliberarea licenţelor de traseu şi pentru înlocuirea licenţei de traseu în vederea efectuării serviciului de transport judeţean de persoane prin servicii regulate;

s) cooperează cu poliţia rutieră şi Inspectoratul de Stat pentru Controlul în Transport Rutier – I.S.C.T.R., în vederea desfăşurării activităţilor de control în trafic;

ș) verifică şi controlează periodic modul de realizare a Serviciului şi, după caz, aplică sancţiuni pentru faptele ce constituie contravenţii în domeniul transportului judeţean de persoane, potrivit dispoziţiilor legale în vigoare.

**(3)** În exercitarea atribuţiilor ce le revin, autorităţile deliberative ale administraţiei publice judeţene adoptă hotărâri sau emit dispoziţii, după caz.

**(4)** Împotriva hotărârilor consiliilor judeţene, persoanele fizice sau juridice interesate se pot adresa instanţei de contencios administrativ, în condiţiile legii.

**CAPITOLUL II**

**Efectuarea transportului public județean de persoane prin curse regulate**

**Secțiunea 1-** **Accesul la efectuarea serviciului de transport public județean prin curse regulate, condiții, documente necesare**

**Art. 6** Accesul la piaţa transportului public județean de persoane se face liber şi nediscriminatoriu, cu respectarea principiilor liberei concurenţe, calitatea serviciilor de transport, interesul publicului călător şi siguranţa rutieră fiind prioritare.

**Art. 7** Transportul public județean prin curse regulate, la nivel județean, se efectuează în condițiile respectării prevederilor Ordonanței Guvernului nr. 27/2011 privind transporturile rutiere, ale reglementărilor naţionale în domeniu și ale Uniunii Europene, precum și ale acordurilor și convențiilor internaționale la care România este parte.

**Art. 8** Transportul rutier poate fi efectuat numai cu vehicule rutiere a căror stare tehnică corespunde reglementărilor specifice în vigoare, având inspecţia tehnică periodică valabilă, acestea fiind clasificate/încadrate corespunzător, conform reglementărilor în vigoare.

**Art. 9** Transportul public județean de persoane la nivel judeţean se efectuează de către operatorii de transport rutier numai cu autobuze înmatriculate în România, la bordul cărora se află, pe toată durata transportului, o copie conformă a licenţei comunitare, precum şi licenţa de traseu însoţită de graficul de circulaţie.

**Art. 10** Serviciul de transport public județean de persoane prin servicii regulate îndeplinește cumulativ următoarele condiţii:

a) se efectuează de către un operator de transport rutier, astfel cum acesta este definit şi licenţiat conform prevederilor legale în vigoare;

b) se efectuează pe raza administrativ-teritorială a județului Cluj, numai între localităţile judeţului;

c) se execută pe rute şi cu programe de transport prestabilite, aprobate de către Consiliul Judeţean Cluj;

d) se efectuează de către operatorul de transport rutier cu mijloace de transport în comun, respectiv cu autobuze deţinute în proprietate sau în baza unui contract de leasing dotate cu aparate de marcat electronice fiscale, înmatriculate în România.

e) persoanele transportate sunt îmbarcate sau debarcate în puncte fixe prestabilite, denumite staţii sau autogări, după caz;

f) se execută pe bază de legitimaţii de călătorie individuale, respectiv bilete, abonamente şi legitimaţii speciale;

g) transportul cu autobuzele se efectuează numai pe bază de licenţă de traseu pentru traseul respectiv, însoţită de graficul de circulaţie pe toată durata efectuării transportului;

**Art. 11 (1)** Accesul autovehiculelor în staţiile publice/autogările autorizate pentru îmbarcarea/debarcarea persoanelor transportate este gratuit sau contra cost, după caz şi nediscriminatoriu pentru operatorii de transport rutier cărora li s-au atribuit trasee, conform Programului de transport public județean de persoane la nivel judeţean .

**(2)** Accesul autovehiculelor în autogară este nediscriminatoriu pentru operatorii de transport rutier cărora li s-au atribuit trasee, conform Programului de transport public județean de persoane la nivel judeţean .

**(3)** Încheierea contractelor între deţinătorii de autogară şi operatorii de transport rutier privind accesul în autogară nu poate fi condiţionată de efectuarea unor servicii suplimentare sau pe care operatorul de transport rutier nu le solicită.

**(4)** Amplasarea stațiilor publice se stabilește de către autoritățile administrației publice locale, conform legislației în vigoare.

**Art. 12** Operatorii de transport rutier au obligația de a deține la bordul mijlocului de transport următoarele documente, după caz:

a) licenţa de traseu şi caietul de sarcini al acesteia eliberat de emitentul licenţei;

b) programul de circulaţie;

c) copia conformă a licenţei de transport, în cazul autobuzelor;

d) legitimaţia de serviciu valabilă a conducatorului auto, din care să reiasă că este angajat al operatorului de transport;

e) contractul de leasing în original sau o copie conformă cu originalul, în cazul în care autobuzul este utilizat în baza unui asemenea contract;

f) actul prin care se dovedeşte dreptul de muncă în România, în cazul conducătorilor auto străini;

g) asigurarea pentru persoanele transportate şi bagajele acestora pentru riscuri de accidente ce cad în sarcina operatorului de transport, în copie;

h) certificatul de competenţă profesională al conducătorului auto pentru transportul rutier public de persoane, valabil, după caz;

i)alte documente stabilite de legile în vigoare.

**Secțiunea 2- Licența de traseu**

**Art. 13 (1)** Licența de traseu reprezintăactul tehnic și juridic emis de autoritatea competentă, opozabil față de organele cu atribuții de control în trafic, care atestă dreptul unui operator de transport de a presta pe un anumit traseu, servicii de transport public, cu autobuze.

**(2)** Serviciul se poate efectua de către operatorii de transport rutier numai în condiţiile în care aceştia deţin licenţă de traseu valabilă pentru traseul respectiv, aşa cum aceasta este prevăzută în programul de transport judeţean.

**(3)** Licenţa de traseu este valabilă numai însoţită de graficul de circulaţie pe toată durata efectuării transportului şi numai dacă plecarea de la capătul de traseu s-a făcut în ziua şi la ora prevăzute în respectivul grafic de circulaţie.

**(4)**  Licenţele de traseu se eliberează operatorilor de transport rutier într-un număr egal cu numărul de autobuze prevăzute în programul judeţean de transport, necesar pentru efectuarea traseului respectiv.

**(5)** Licenţa de traseu se eliberează după prezentarea de către operatorul de transport rutier a documentului de plată aferent.

**(6)** Cuantumul taxei pentru eliberarea licenţelor de traseu, şi al taxei pentru înlocuirea licenţelor de traseu se stabileşte prin hotărâre a consiliului judeţean.

**(7)** Licența de traseu este nominală și nu este transmisibilă, cu excepţia cazurilor în care operatorul de transport este rezultatul divizării, fuzionării, aportului la capitalul social sau înfiinţării ca filială a operatorului titular, cu aprobarea Consiliului Judeţean și cu respectarea condiţiilor prevăzute de Legea societăţilor comerciale nr. 31/1990, republicată, cu modificările şi completările ulterioare.

**(8)** Durata de valabilitate a licenţei de traseu este egală cu durata de valabilitate a programului de transport judeţean.

**Art. 14 (1)** Renunţarea la licenţa de traseu aferentă se poate face la cererea operatorului de transport rutier. Cererea se depune la consiliul judeţean cu 90 de zile înainte de încetarea efectuării transportului pe traseul respectiv.

**(2)** Licenţa de traseu şi graficul de circulaţie aferent traseului pentru care s-a formulat cererea de renunţare se depun de către operatorul de transport la Consiliul Judeţean în prima zi lucrătoare de după expirarea acestei perioade.

**(3)** Operatorul are obligaţia ca, în cazul încetării Contractului din alte cauze decât prin ajungerea la termen ori forţă majoră, să asigure continuitatea prestării Serviciului public de transport călători, în condiţiile stipulate în Contract şi cu respectarea prevederilor legale în vigoare, până la preluarea acesteia de către Entitatea contractantă sau de către un alt operator, dar nu mai mult de 90 de zile de la data notificării încetării contractului.

**(4)** În cazul eliminării unor trasee cuprinse în programul de transport, care urmează a fi incluse în programul public local din cadrul asociaţiilor de dezvoltare intercomunitare, renunţarea la licenţă se face numai la cererea expresă a operatorului de transport rutier.

**Art. 15 (1)** Retragerea licenţei de traseu se face de Consiliul Judeţean, în următoarele cazuri:

a)când nu mai sunt îndeplinite condiţiile care au stat la baza eliberării acesteia;

b)în cazul săvârşirii de către operatorul de transport rutier a unor abateri grave, după cum urmează:

(i) când licenţa de traseu a fost obţinută prin furnizarea unor documente care conţineau informaţii eronate;

(ii) când operatorul de transport rutier, deţinător al licenţei de traseu, a încredinţat spre efectuare altui operator de transport rutier curse prevăzute în graficul de circulaţie aferent licenţei de traseu;

c)când operatorul de transport rutier a înlocuit de mai mult de 3 ori unul dintre vehicule fără respectarea prevederilor legale în vigoare;

d)la încetarea activităţii operatorului de transport rutier;

e)la suspendarea/retragerea licenţei de transport/licenţei comunitare a operatorului de transport rutier sau pe perioada suspendării acesteia;

f)operatorul de transport rutier are activitatea suspendată;

g)în alte cazuri stabilite prin hotărâre de Consiliul Judeţean.

**(2)** În cazul retragerii licenţei de traseu, operatorul de transport rutier va fi înştiinţat de către consiliul judeţean emitent, fiind obligat să efectueze serviciul de transport până la preluarea acesteia de către Entitatea contractantă sau de către un alt operator, dar nu mai mult de 90 de zile de la data înştiinţării.

**(3)** După retragerea licenţei de traseu, traseul respectiv va face obiectul atribuirii, în cadrul următoarei sesiuni de atribuire.

**(4)** În cazul în care operatorului de transport rutier i s-a retras licenţa de traseu sau a renunţat la aceasta, din motive ce nu pot fi imputate Consiliului Judeţean, forţei majore ori cazului fortuit, acesta nu mai poate participa la atribuirea aceluiaşi traseu pe toată perioada de valabilitate a programului de transport.

**Art. 16 (1)** Pierderea, deteriorarea sau sustragerea licenţelor de traseu se comunică de către operatorul de transport rutier consiliului judeţean, în termen de 15 zile de la data constatării, acestea înlocuindu-se pe baza documentului de plată.

**(2)** Pierderea sau sustragerea licenţelor de traseu se publică în Monitorul Oficial al României, Partea a III-a.

**Secțiunea 3-Programul de transport public județean de persoane prin servicii regulate la nivel județean**

**Art. 17** Transportul public județean de persoane prin serviciile regulate la nivel judeţean se poate efectua numai pe traseele cuprinse în programul de transport judeţean.

**Art. 18** Programul de transport public județean de persoane prin servicii regulate la nivel județean se întocmește de către Autoritatea Județeană de Transport și se aprobă prin hotărâre a Consiliului Județean Cluj, având o perioadă de valabilitate în conformitate cu legislația în vigoare.

**Art. 19 (1)** Prin programul de transport judeţean se stabilesc traseele, lungimea acestora, exprimată în număr de km/sens, numărul de curse planificate, graficele de circulaţie, numărul autobuzelor necesare şi capacitatea minimă de transport a acestora, precum şi autogările sau staţiile publice.

**(2)** Capacitatea minimă de transport precizată în programul judeţean de transport poate fi stabilită la „minimum 10 locuri“ sau „minimum 23 de locuri“ şi este dată de numărul de locuri pe scaune înscris în certificatul de clasificare.

**(3)** La întocmirea programelor de transport vor fi consultați atât operatorii de transport, cât și autoritățile administrației publice locale.

**Art. 20 (1)** În perioada de valabilitate, programul de transport judeţean poate fi actualizat astfel:

a)prin prelungirea sau scurtarea traseelor existente, respectiv modificarea unuia sau ambelor capete de traseu, dar numai la propunerea Consiliului Județean Cluj și după aprobarea prin hotărâre a acestuia;

b)prin introducerea de noi trasee, cu condiţia ca acestea să nu se suprapună peste traseele existente, dar numai la propunerea Consiliului Județean Cluj și după aprobarea prin hotărâre a acestuia;

c)prin modificarea numărului de curse;

d)prin modificarea orelor din graficele de circulaţie;

e)prin introducerea sau, după caz, înlocuirea ori eliminarea de staţii/autogări, dar numai la solicitarea Consiliului Județean Cluj și după aprobarea prin hotărâre a acesteia;

f)pentru un traseu care nu a fost atribuit în două şedinţe de atribuire;

g)prin eliminarea traseelor care urmează a fi incluse în programul public local din cadrul asociaţiilor de dezvoltare intercomunitare;

h)prin modificarea zilelor din săptămână în care sunt efectuate cursele de pe traseele judeţene şi/sau a perioadei de efectuare a curselor;

i)prin modificarea capacităţii de transport.

**(2)** În cazurile prevăzute la alin. (1) lit. a), c), d), e), g), h), i), graficul de circulaţie, anexă la licenţa de traseu deţinută de operatorul de transport pentru traseul respective se va actualiza în mod corespunzător, conform celor stabilite prin hotărârea Consiliului Judeţean Cluj de actualizare a programului de transport judeţean, eliberându-se în acest sens noi grafice de circulaţie.

**(3)** În perioada de valabilitate a programului de transport judeţean, în cazul în care sunt impuse restricţii de circulaţie de către administratorul drumului pe anumite tronsoane de drum, graficele de circulaţie şi/sau capacitatea de transport prevăzute/prevăzută în programul de transport judeţean se pot/poate modifica de către autoritatea judeţeană de transport până la ridicarea restricţiei.

**Art. 21 (1)** Programul de transport județean poate fi actualizat, în funcție de necesitățile de deplasare ale populației, prin hotărâre a Consiliului Județean Cluj.

**(2)** În vederea elaborării proiectului de hotărâre privind modificarea /actualizarea programului de transport public judeţean, compartimentul de specialitate va analiza oportunitatea și legalitatea propunerilor transmise în acest sens de către persoanele interesate.

**(3)** Eventuale erori materiale din cuprinsul programului de transport public judeţean, pot fi corectate la inițiativa compartimentului de specialitate, după aprobarea prin hotărâre a Consiliului Județean Cluj.

**Secțiunea 4 – Delegarea gestiunii serviciului public de transport rutier județean de persoane**

**Art. 22 (1)** Serviciile publice de transport local şi judeţean se pot administra prin atribuirea acestora în următoarele modalităţi:

a) gestiune directă;

b) gestiune delegată.

**(2)** Alegerea modalităţii de atribuire a serviciilor publice de transport judeţean se face, în condiţiile Legii nr. 92/2007, cu modificările și completările ulterioare, precum şi ale Legii nr. 51/2006, republicată, cu modificările şi completările ulterioare, prin hotărâre adoptată de Consiliul Județean Cluj.

**(3)** Atribuirea gestiunii serviciului de transport se va realiza în conformitate cu prevederile procedurii-cadru privind atribuirea contractelor de delegare a gestiunii serviciilor publice de transport public județean, aprobată prin Ordinul nr. nr. 131/1.401/2019 privind documentele standard şi contractul-cadru care vor fi utilizate în cadrul procedurilor de delegare a gestiunii serviciului public de transport de persoane în unităţile administrativ-teritoriale, realizat cu autobuze, troleibuze şi/sau tramvaie.

**Art. 23** În cazul gestiunii directe, autorităţile administraţiei publice locale îşi asumă nemijlocit prestarea serviciului public de transport local şi judeţean şi toate sarcinile şi responsabilităţile, potrivit legii, privind organizarea, coordonarea, exploatarea, finanţarea şi controlul funcţionării serviciului public de transport local şi judeţean, precum şi administrarea sistemului de utilităţi publice aferente.

**Art. 24 (1)** Gestiunea delegată se realizează în conformitate cu prevederile Legii nr. 51/2006, republicată, cu modificările şi completările ulterioare.

**(2)** Procedura de atribuire a contractelor de delegare a gestiunii serviciilor publice de transport călători, de tip contracte de achiziţie publică de servicii se stabileşte de către Consiliul Județean Cluj, conform prevederilor Legii nr. 99/2016 privind achizițiile sectoriale, cu modificările şi completările ulterioare.

**Art. 25 (1)** Documentaţia de atribuire a contractelor de delegare a gestiunii serviciilor publice de transport călători se întocmeşte de Autoritatea Județeană de Transport şi se aprobă prin hotărâre a Consiliului Județean Cluj.

**(2)** Documentaţia de atribuire include, în mod obligatoriu, următoarele:

a) formularele tipizate, care să faciliteze elaborarea şi prezentarea ofertei şi a documentelor care o însoţesc;

b) programul de transport;

c) criteriile de calificare şi selecţie a ofertelor;

d) criteriul de atribuire a contractului;

e) modelul de contract de delegare a gestiunii serviciului;

f) valoarea estimată a contractului.

**(3)** Criteriile de calificare şi selecţie menţionate la alin. (2) lit. c) sunt cele prevăzute de de Legea nr. 99/2016, cu modificările şi completările ulterioare.

**(4)** Pentru îndeplinirea cerinţei privind experienţa similară, ce reprezintă criteriu de calificare şi selecţie cu privire la capacitatea tehnică şi profesională, ofertanţii pot face dovada fie prin prezentarea unei liste cu principalele contracte similare de servicii publice de transport călători prestate în ultimii 3 ani, cu indicarea valorilor contractelor, fie prin prezentarea unei liste cu licenţa/licenţele de traseu din care să reiasă vechimea pe traseu în ultimii 3 ani, cu indicarea veniturilor realizate din prestarea respectivelor servicii.

**(5)** Factorii de evaluare a ofertelor utilizaţi în aplicarea criteriului de atribuire, în condiţiile legii, sunt:

a) vechimea medie a parcului de autobuze;

b) clasificarea autobuzelor;

c) nivelul tarifului;

d) dotarea cu instalaţie de aer condiţionat; e) capacitatea de transport;

f) norma de poluare a autobuzului;

g) utilizarea combustibililor alternativi, astfel cum sunt definiţi în Legea nr. 34/2017 privind instalarea infrastructurii pentru combustibili alternativi.

**(6)** Autorităţile publice judeţene, vor stabili prin hotărâre a consiliului local sau judeţean ori a unităţilor administrativ-teritoriale grila de punctaj, pe baza criteriilor de atribuire prevăzute.

**(7)** În cazul delegării gestiunii serviciului public de transport judeţean de persoane prin curse regulate, realizat cu autobuze, indiferent de valoarea estimată a contractului aferent care face obiectul unei proceduri de atribuire desfăşurate în condițiile Legii nr. 99/2016, cu modificările și completările ulterioare, entitatea contractantă utilizează în aplicarea criteriului de atribuire, cel mai bun raport calitate-preţ;

**(8)** În cazul în care după încheierea contractului de delegare a gestiunii, serviciul public de transport judeţean de persoane prin curse regulate se extinde pe noi trasee ori prin prelungirea unor trasee existente, aceste trasee vor fi atribuite după cum urmează:

a) traseele prelungite vor fi atribuite operatorilor de transport rutier care deservesc traseele iniţiale;

b) traseele noi vor fi atribuite prin încheierea de contracte de delegare a gestiunii;

**Art. 26 (1)**Durata încredinţării gestiunii serviciului public de transport judeţean se stabileşte prin contracte de delegare a gestiunii de către Consiliul Județean Cluj trebuie să fie corelată cu durata necesară recuperării investiţiilor prevăzute în sarcina operatorului, dar nu mai mult de 10 ani, în cazul serviciului public de transport rutier realizat cu autobuze, troleibuze sau autocare.

**(2)** Dacă este necesar, ținând seama de condițiile de amortizare a activelor, durata contractului de servicii publice poate fi prelungită prin act adiţional, pe o perioadă de cel mult jumătate din durata iniţială, în conformitate cu prevederile Regulamentului (CE) nr. 1370/2007.

**Secţiunea a 5-a – Înlocuirea autovehiculelor pentru care s-au eliberat licențe de traseu**

**Art. 27 (1)** Pe perioada de valabilitate a programelor de transport, operatorii de transport rutier pot utiliza la efectuarea curselor de pe un traseu oricare dintre autovehiculele înscrise la atribuirea traseelor din judeţul Cluj pentru care au obţinut licenţe de traseu, dacă au cel puţin aceeaşi capacitate cu cea prevăzută în programul de transport şi care întruneşte cel puţin acelaşi punctaj cu al autovehiculului utilizat pentru obţinerea licenţei de traseu.

**(2)** Înlocuirea unui autovehicul cu care operatorul de transport rutier a obţinut licenţe de traseu pe perioada de valabilitate a programului de transport este permisă, după notificarea Consiliului Judeţean Cluj, numai în următoarele situaţii:

a) la solicitarea motivată a operatorului de transport, alta decât situaţia de la lit. b);

b) prezintă defecţiuni tehnice.

**(3)** Pe toată perioada înlocuirii, se va asigura existenţa la bordul autobuzului a licenţei de traseu.

**(4)** În cazul în care, având în vedere fluxul mare de călători existent în toate staţiile cuprinse în graficul de circulaţie, este necesară efectuarea traseului cu autobuze de capacitate mai mare decât a celor titulare, înlocuirea autobuzului titular este permisă şi cu un autobuz având capacitatea mai mare decât a celui titular şi care îndeplineşte aceleaşi condiţii cu autobuzul titular.

**(5)** Notificarea Consiliului Judeţean Cluj de către operatorul de transport cu privire la înlocuirea autobuzului se face printr-o cerere motivată a operatorului de transport, conform modelului prevăzut la **Anexa nr. 1** la prezentul Regulament, care va fi însoţită de următoarele documente, în copie certificată pentru conformitate, ale autovehiculelor înlocuite şi ale celor cu care se efectuează înlocuirea:

a) Certificatele de înmatriculare;

b) Cărţile de identitate;

c) Certificatele de clasificare;

d) Documentul/documentele eliberat/eliberate de service-ul auto autorizat, în situaţia prevăzută la alin. 2, lit. b).

**(6)** Caietul de sarcini al licenţei de traseu se înlocuieşte cu document nou în cazul înlocuirii prevăzută la alin. 2 lit. a).

**Art. 28 (1)** Efectuarea unei curse de pe un traseu cu un autobuz suplimentar se poate face numai în situaţia în care autobuzul utilizat în baza licenţei de traseu are capacitate insuficientă pentru preluarea tuturor persoanelor aflate la capătul de traseu.

**(2)** Efectuarea unei curse de pe un traseu cu un autobuz suplimentar prevăzută la alin. (1) se va face cu respectarea graficului de circulaţie aferent licenţei de traseu, asigurându-se existenţa la bordul autobuzului a unei copii a licenţei de traseu, ştampilată şi semnată de către administratorul operatorului de transport, având înscris în mod expres: „Subsemnatul, \_\_\_\_\_\_\_\_\_\_\_\_\_, declar pe propria răspundere, sub sancţiunea legii penale privind falsul în declaraţii, că prezentul act este conform cu originalul“. Pe foaia de parcurs existentă la bordul autobuzului se va specifica faptul că acesta este dublură.

**Secţiunea a 6-a -Siguranța rutieră**

**Art. 29** În scopul prevenirii cauzelor generatoare de evenimente rutiere, operatorii de transport care efectuează servicii de transport public local au obligaţia să adopte măsurile necesare pentru cunoaşterea, aplicarea şi respectarea reglementărilor legale privind siguranţa rutieră şi a condiţiilor pe care trebuie să le îndeplinească mijloacele de transport şi persoanele cu atribuţii care concură la siguranţa circulaţiei.

**Art. 30** Operatorii de transport care efectuează servicii publice de transport local au următoarele îndatoriri:

1. să respecte reglementările legale privind omologarea, înmatricularea, efectuarea inspecţiilor tehnice periodice, repararea, întreţinerea, reglarea, modificarea constructivă şi reconstrucţia mijloacelor de transport;
2. să utilizeze mijloace de transport a căror stare tehnică corespunde reglementărilor naţionale de siguranţă rutieră şi de protecţie a mediului înconjurător, cu inspecţia tehnică periodică/revizia tehnică periodică valabilă şi certificate/ clasificate/încadrate corespunzător, conform prevederilor legale în vigoare;
3. în intervalul dintre două inspecţii tehnice periodice/revizii tehnice periodice, să asigure menţinerea mijloacelor de transport într-o stare tehnică corespunzătoare, în vederea încadrării în normele tehnice privind siguranţa circulaţiei rutiere, protecţia mediului şi în categoria de folosinţă conform destinaţiei, utilizând în acest scop numai sisteme, echipamente, componente, entităţi tehnice, piese de schimb, materiale de exploatare şi dotări obligatorii de origine sau omologate/certificate conform legislaţiei în vigoare;
4. să nu permită plecarea în cursă a vehiculelor care au tahograful sau limitatorul de viteză defect, nesigilat ori fără suficiente foi de înregistrare pentru efectuarea întregului parcurs al transportului;
5. să verifice pe foile de înregistrare sau pe cartelele conducătorilor auto utilizate modul în care aceştia respectă prevederile legale în vigoare privind perioadele de conducere şi de odihnă şi să ia măsurile necesare pentru a împiedica repetarea unor nereguli în acest sens;
6. să verifice funcţionarea tahografului şi a limitatorului de viteză, inclusiv cu ocazia analizării diagramelor-tahograf sau a înregistrărilor stocate în memoria cardului conducătorului auto/tahografului digital, după caz;
7. să nu permită intervenţia persoanelor neautorizate asupra tahografelor şi a limitatoarelor de viteză;
8. să angajeze transporturile şi să întocmească programul de executare a transporturilor, astfel încât conducătorii mijloacelor de transport şi lucrătorii mobili să poată respecta prevederile legale privind timpul de lucru, de odihnă şi de repaus;
9. să se asigure că conducătorii mijloacelor de transport respectă normele de protecţie a muncii, protecţie a mediului, prevenire şi combatere a incendiilor, pe tot timpul efectuării transportului;
10. să permită efectuarea transporturilor numai în limita numărului de locuri înscris în certificatul de înmatriculare;
11. să respecte procedurile ce trebuie urmate în caz de accident şi să aplice procedurile corespunzătoare pentru a preveni producerea unor noi accidente sau a unor încălcări grave ale regulilor de circulaţie;
12. să respecte întocmai legile și reglementările specifice transportului rutier de persoane.

**Art. 31** Conducătorii mijloacelor de transport au următoarele atribuţii şi responsabilităţi:

1. să se prezinte pentru efectuarea examinării medicale şi psihologice, iniţială şi periodică, şi să respecte recomandările comisiilor medicale şi psihologice;
2. să respecte normele şi regulile privind conducerea în condiţii de siguranţă rutieră şi conduita preventivă;
3. să respecte regulile privind prevenirea accidentelor de muncă în circulaţia rutieră;
4. să cunoască şi să respecte măsurile ce trebuie luate după un accident sau incident în ceea ce priveşte asigurarea vehiculului, protecţia personală şi a celorlalţi participanţi la trafic, protecţia mediului, protecţia bunurilor;
5. să respecte perioadele de conducere şi perioadele de odihnă, conform reglementărilor legale în vigoare, şi să utilizeze corect tahograful;
6. să nu intervină asupra tahografului sau a limitatorului de viteză pentru scoaterea acestora din uz sau modificarea caracteristicilor de funcţionare;
7. să respecte întocmai legile şi reglementările specifice transportului rutier de persoane;
8. să nu ţină în mână sau să folosească cu mâinile în orice mod telefonul mobil sau orice dispozitiv mobil prevăzut cu funcţia de înregistrare ori redare text, foto sau video pe durata conducerii autovehiculului;
9. să aibă o conduită profesională corespunzătoare faţă de călători şi ceilalţi participanţi la trafic, fără utilizarea de injurii, gesturi obscene, expresii jignitoare sau vulgare;
10. să poarte permanent la vedere ecuson care să cuprindă următoarele elemente de identificare prezentate lizibil:
    1. denumirea operatorului de transport;
    2. numele şi prenumele conducătorului auto;
    3. seria şi numărul cărţii de identitate;
    4. fotografia conducătorului auto şi ştampila societăţii.
11. să elibereze legitimaţii de călătorie tuturor călătorilor şi să nu supraîncarce autovehiculul peste capacitatea de transport exprimată prin numărul de locuri pe scaune înscris în certificatul de înmatriculare;
12. să poarte o ţinută decentă;
13. să emită bilete/legitimaţii de călătorie corespunzătoare tarifelor aferente distanţei parcurse de persoanele transportate;
14. să asigure afişarea în interiorul autobuzului a tarifelor de transport;
15. să oprească în toate staţiile prevăzute în graficul de circulaţie aferent licenţei de traseu, fără a opri, pentru urcarea sau coborârea persoanelor transportate, în alte locuri decât cele prevăzute în graficul de circulaţie;
16. să nu oprească pentru urcarea sau coborârea persoanelor transportate, în alte locuri decât cele prevăzute în graficul de circulaţie;
17. au obligaţia de a nu fuma în salonul mijlocului de transport;
18. au obligaţia de a circula cu toate uşile închise după pornirea din staţie;
19. să permită accesul în mijloacele de transport a personalului autorităţii judeţene de transport care verifică, monitorizează şi controlează modul de efectuare a serviciului de transport judeţean de persoane prin curse regulate şi să prezinte documentele solicitate de către acesta;
20. să respecte măsurile prevăzute de reglementările legale în vigoare de prevenire şi control a răspândirii viruşilor în caz de epidemii.

**Art. 32** Operatorii de transport care efectuează servicii de transport public local vor întreprinde o investigaţie pe linie administrativă în toate cazurile de accidente de circulaţie în care au fost angajate vehiculele utilizate, indiferent de gravitatea accidentului.

**Art. 33** Rezultatele cercetării administrative vor sta la baza adoptării măsurilor ce se impun pentru eliminarea repetării cauzelor generatoare de evenimente rutiere.

**Secţiunea a 7-a -Facilități specifice de transport**

**Art. 34** Operatorii de transport au obligația de a asigura, în conformitate cu prevederile legale în vigoare, transportul persoanelor care beneficiază de facilități specifice/ transport gratuit, sub sancțiunea încetării contractelor de delegare a gestiunii serviciului de transport public de persoane prin curse regulate la nivel județean.

**Art. 35** Mecanismul de decontare a cheltuielilor se desfășoară în conformitate cu prevederile legale în vigoare.

**CAPITOLUL III - Drepturi și obligații**

**Secțiunea 1 – Drepturile și obligațiile Consiliului Județean, față de operatorii de transport**

**Art. 36** Consiliul Județean Cluj, în raporturile cu operatorii de transport rutier care efectuează Serviciul,are următoarele **drepturi:**

1. să convoace pentru audieri operatorii de transport rutier în vederea stabilirii măsurilor necesare pentru remedierea unor deficienţe apărute în executarea Serviciului;
2. să analizeze, să verifice şi să aprobe documentaţiile justificative de ajustare a tarifelor de călătorie propuse de operatorii de transport rutier şi transportatorii autorizaţi în corelare cu reglementările în vigoare vizând asigurarea ratei suportabilităţii costurilor pentru utilizatori;
3. să verifice şi să controleze periodic modul de realizare a serviciului public de transport județean;
4. să actualizeze programele publice de transport de persoane prin curse regulate, în conformitate cu cerinţele de transport;
5. să sancţioneze operatorii de transport rutier, în cazul în care se constată nereguli pe timpulul executării Serviciului.

**Art. 37** Consiliul Județean Cluj are următoarele **obligații** față de operatorii de transport rutier:

1. să asigure un tratament egal şi nediscriminatoriu pentru toţi operatorii de transport rutier;
2. să asigure accesul operatorilor de transport rutier pentru realizarea serviciilor publice de transport județean într-un mediu concurenţial şi transparent;
3. să reglementeze, prin norme locale, modul de organizare şi funcţionare a Serviciului;
4. să păstreze confidenţialitatea informaţiilor, altele decât cele publice, cu privire la activitatea operatorilor de transport rutier;
5. să asigure finanţările convenite prin reglementările privind modalitatea de gestiune a Serviciului, dacă este cazul;
6. să respecte obligaţiile pe care şi le-a asumat prin contractele de atribuire a gestiunii;

**Secţiunea 2 - Drepturile și obligațiile operatorilor de transport rutier**

**Art.** **38** Drepturile şi obligaţiile operatorilor de transport rutier care desfăşoară activităţi de transport public judeţean de persoane prin curse regulate sunt prevăzute în prezentul regulament şi caietul de sarcini al serviciului şi vor fi anexate la contractele de delegare a gestiunii aprobate prin hotărâri ale Consiliului Județean Cluj.

**Art. 39** Operatorii de transport care desfăşoară activităţi de transport public local au următoarele **drepturi:**

1. operatorii de transport care îşi desfăşoară activitatea pe baza unui contract de delegare a gestiunii au dreptul să întrerupă prestarea Serviciului, în cazul nerespectării obligaţiilor contractuale de către autoritatea administraţiei publice județene, cu obligaţia de a notifica întreruperea prestării serviciului în termenul şi în condiţiile prevăzute în contractul de delegare a gestiunii;
2. să încaseze tarifele aferente transportului public județean de persoane prin curse regulate;
3. să actualizeze tarifele aferente transportului public local de persoane prin curse regulate cu aprobarea Consiliului Județean Cluj, conform legislației în vigoare;
4. să solicite Consiliului Județean Cluj, actualizarea programului de transport județean pentru traseele pentru care dețin licențe de traseu, în fucție de nevoile de deplasare ale populației;

**Art. 40** Operatorii de transport vor efectua serviciul de transport public local de persoane în trafic judeţean cu respectarea următoarelor **obligaţii:**

1. să respecte obligaţiile stabilite prin contractele de atribuire a gestiunii, prin caietul de sarcini, prin regulamentul de organizare şi funcţionare a serviciului, precum şi prin prevederile prezentei legi;
2. să furnizeze autorităţii administraţiei publice județene informaţiile solicitate şi să asigure accesul la toate informaţiile necesare, în vederea verificării şi evaluării funcţionării şi dezvoltării serviciului public de transport județean.
3. sărespecte capacităţile de transport şi programele de transport impuse prin contractul de atribuire a gestiunii;
4. sămenţină starea tehnică corespunzătoare a autovehiculelor, a instalaţiilor auxiliare şi a curăţeniei.
5. să presteze serviciul la parametrii de performanţă, eficienţă şi calitate la care s-au obligat prin contractul de delegare a gestiunii Serviciului.
6. să asigure afişarea vizibilă, în partea din faţă, pe timpul executării transportului a plăcii de traseu cu nominalizarea operatorului de transport rutier, al indicativului de traseu şi a denumirii traseului în care să se specifice capetele de traseu şi localitatea intermediară conform programului de transport aprobat, placa având un format A3, pentru toate mijloacele de transport în comun, conform machetei, cu excepţia celor prevăzute cu sistem de afişaj din fabricaţie;

|  |
| --- |
| **CURSĂ REGULATĂ**  **JUDEȚUL CLUJ**  **Traseul 001**  **CLUJ – NAPOCA – RĂSCRUCI - CIUMĂFAIA** |
| **SOCIETATEA ……..** |

La partea din spate a mijlocului de transport se va afişa cel puţin indicativul traseului. Elementelor de informare menţionate anterior le va fi asigurată în permanenţă vizibilitatea şi vor fi iluminate corespunzător pe timp de noapte sau în condiţii de vizibilitate scăzută;

1. să supravegheze, prin conducătorul auto, urcarea şi coborârea pasagerilor;
2. mijlocul de transport nu trebuie să circule cu uşile deschise sau cu pasageri pe scara autovehiculului;
3. să asigure respectarea locurilor atunci când s-au emis legitimaţii de călătorie cu loc;
4. să asigure urcarea şi coborârea bagajelor din portbagajul autovehiculului;
5. să nu admită la transport în salonul autovehiculului:
   1. materii greu mirositoare;
   2. materii inflamabile;
   3. butelii de aragaz;
   4. butoaie cu carbid;
   5. tuburi de oxigen;
   6. materiale explozibile;
   7. filme cinematografice neambalate în cutii metalice;
   8. produse caustice;
   9. materiale sau obiecte care prin natura, formatul sau dimensiunile lor pot produce daune sau pot murdări autovehiculul, bagajele sau îmbrăcămintea călătorilor;
   10. obiecte sau mărfuri interzise la transport prin dispoziţiile legale;
6. să nu supraîncarce autovehiculul peste capacitatea utilă de transport, exprimată prin numărul de locuri pe scaune înscris în certificatul de înmatriculare;
7. să nu oprească pentru urcarea sau coborârea pasagerilor în alte locuri decât cele prevăzute în graficul de circulaţie;
8. să asigure gratuit readucerea călătorilor la punctul de plecare în cazul în care călătoria nu se poate realiza până la destinaţie din cauză de forţă majoră sau din vina transportatorului;
9. să asigure preluarea călătorilor din autovehiculele rămase imobilizate pe traseu în termen maxim de 3 ore de la producerea evenimentului;
10. să asigure călătorii şi bagajele acestora pentru riscurile ce cad în sarcina operatorului de transport;
11. să emită legitimaţii de călătorie înseriate, înregistrate ca documente cu regim special corespunzătoare sumelor încasate pentru călătorie;
12. să nu permită călătoria decât în baza legitimaţiilor de călătorie/abonamentelor valabile, precum şi a legitimaţiilor speciale;
13. în salonul autovehiculului pot fi transportate numai bagajele de mână care pot fi ţinute în mână sau în plasa portpachet. În salonul autovehiculului nu pot fi transportate bagajele care:
    1. nu se încadrează în categoria bagajelor de mână;
    2. conţin produse neadmise la transport;
    3. sunt aşezate pe culoarul de acces sau pe platforma din faţă ori din spate a autovehiculului;
14. să nu admită la transport bagajele aşezate pe scaunele libere din salonul autovehiculului, chiar dacă spaţiul rămas neutilizat de către pasageri ar permite acest lucru;
15. să execute transporturi strict în conformitate cu programul de circulaţie, cu respectarea orelor și stațiilor prevăzute în graficul de circulație;
16. să asigure realizarea tuturor curselor, iar în caz de imobilizare a autovehiculelor, să ia măsuri de înlocuire a acestora;
17. să anunţe anticipat cursele care nu pot fi executate din cauză de forţă majoră sau alte cauze, la capetele de linie şi, în limita posibilităţilor, şi pe traseu;
18. să asigure oprirea în toate staţiile prevăzute în programul de circulaţie pentru urcarea şi coborârea călătorilor;
19. să nu blocheze staţiile publice prin parcarea autovehiculelor deţinute sau prin efectuarea unor lucrări de întreţinere/reparaţii la acestea;
20. să asigure vânzarea biletelor la capetele de linie şi în autovehicul, inclusiv cu anticipaţie;
21. la emiterea abonamentelor, să respecte reglementările în vigoare;
22. să nu emită legitimaţii de călătorie peste capacitatea autovehiculului exprimată prin numărul de locuri pe scaune;
23. să accepte la transport toţi călătorii care au legitimaţii de călătorie valabile pentru cursa respectivă, în limita capacităţii vehiculului;
24. să asigure transportul gratuit al copiilor sub 5 ani;
25. să mențină același tarif pentru elevi pe toată durata anului școlar, care nu poate fi mai mare decât cel practicat pentru celelalte categorii de călători;
26. autovehiculele trebuie să aibă inspecţia tehnică periodică efectuată la termen;
27. autovehiculele trebuie salubrizate, spălate şi dezinfectate zilnic sau ori de câte ori este nevoie;
28. în interiorul autovehiculului trebuie să existe afişat numele conducătorului auto, precum și programul de circulație al traseului respectiv;
29. autovehiculele trebuie să fie echipate cu instalaţie de încălzire/condiţionare a aerului în stare de funcţionare;
30. la bordul autovehiculului trebuie să existe mijloace pentru prevenirea şi combaterea incendiilor, precum şi ciocan pentru spart geamurile în caz de necesitate;
31. în perioada de iarnă autovehiculul trebuie să fie echipat corespunzător circulaţiei pe drumuri cu aderenţă scăzută;
32. autovehiculele trebuie să aibă un aspect estetic corespunzător;
33. autovehiculele trebuie să fie dotate cu tahograf, în condițiile stabilite de lege, care va fi în funcţiune pe toată durata desfăşurării transportului, conform reglementărilor în vigoare;
34. în interiorul salonului autovehiculului trebuie afişat tariful de transport pe bază de bilet, pe zone kilometrice;
35. autovehiculul trebuie să aibă locuri rezervate pentru invalizi, bătrâni, femei însărcinate, persoane cu copii în braţe.
36. să afișeze, în fiecare stație menționată în graficul de circulație, orele de sosire și de plecare pentru fiecare traseu operat;

**Secţiunea a 3-a - Drepturile și obligațiile utilizatorilor**

**Art. 41** Au calitatea de utilizatori beneficiarii serviciului public de transport, persoane fizice sau juridice.

**Art. 42** Principalele **drepturi** ale utilizatorilor sunt următoarele:

1. să beneficieze, liber şi nediscriminatoriu, de serviciul de transport;
2. să aibă acces la informaţiile publice cu privire la serviciul județean de transport persoane;
3. să le fie aduse la cunoștință hotărârile Consiliului Județean Cluj cu privire la serviciul județean de transport persoane;
4. să conteste hotărârile Consiliului Județean Cluj, adoptate cu încălcarea prevederilor legale, în vederea prevenirii sau reparării unui prejudiciu direct ori indirect, provocat de acestea, în condiţiile legii;
5. să solicite şi să primească, în condiţiile legii, despăgubiri sau compensaţii pentru daunele provocate lor de către operatorii de transport;
6. să sesizeze Consiliul Județean Cluj despre orice deficienţe constatate în efectuarea serviciului județean de transport persoane şi să facă propuneri vizând înlăturarea acestora;
7. să renunțe, în condițiile legii, la serviciul județean de transport persoane;
8. să fie consultaţi, direct sau prin intermediul unor organizaţii neguvernamentale reprezentative, în procesul de elaborare şi adoptare a deciziilor, strategiilor şi reglementărilor privind serviciul județean de transport persoane;
9. pentru plata serviciului județean de transport persoane, anumite categorii de utilizatori, persoane fizice, beneficiază, în condiţiile legii, de facilităţi.

**Art. 43** Principalele **obligaţii** ale utilizatorilor sunt următoarele:

1. să deţină legitimaţii de călătorie valabile sau alte documente de transport stabilite prin lege;
2. să achite costul legitimaţiilor de călătorie valabile pentru călătoriile pe care le efectuează, conform tarifelor menţionate lizibil pe acestea;
3. să nu aducă prejudicii bunurilor sistemelor de transport din domeniul public sau privat;
4. să aibă un comportament civilizat în raport cu personalul prestatorilor de servicii, precum şi cu ceilalţi utilizatori.
5. să nu transporte în salonul autovehiculului: materii greu mirositoare, materii inflamabile, butelii de aragaz, butoaie de carbid, tuburi de oxigen, materiale explozibile, produse caustice, materiale sau obiecte care, prin natura, formatul sau dimensiunile lor pot produce daune sau pot murdări autovehiculul, bagajele sau îmbracamintea călătorilor; mărfuri sau obiecte interzise la transport prin dispoziții legale.

**CAPITOLUL IV**

**Indicatori de performanţă**

**Art. 44** **(1)** Indicatorii de performanţă privind efectuarea transportului public judeţean de persoane prin curse regulate și modul de calcul al acestora :

1. Curse neregulate din culpa operatorului - Procent curse neregulate din total curse, față de Programul de transport;
2. Curse neefectuate din culpa operatorului - Procent curse neefectuate din total curse, față de Programul de transport;
3. Trasee neefectuate/anulate din culpa Operatorului pentru o durată mai mare de 24 ore - Procent trasee neefectuate/anulate din total trasee atribuite
4. Reclamații de la călători privind dotările de confort și calitatea serviciului:
5. Fundamentate – numărul de reclamaţii fundamentate înregistrate;
6. Rezolvate – numărul de reclamaţii fundamentate rezolvate în termen legal;
7. Nerezolvate – numărul de reclamaţii fundamentate la care călătorii nu au primit răspuns în termen legal;
8. Protecţia mediului –Respectarea standardelor de poluare EURO, cu care a câștigat licitația;
9. Vehicule - Vechimea medie a vehiculelor - Vechimea medie a mijloacelor de transport, cu care a câștigat licitația;
10. Sancţiuni şi penalităţi - Cuantumul sancţiunilor şi penalităţilor plătite de operator pentru nerespectarea condiţiilor de calitate şi de mediu privind desfăşurarea transportului;
11. Respectarea prevederilor legale - Numărul abaterilor de la prevederile legale constatate şi sancţionate de personalul împuternicit;
12. Accidente în trafic - Numărul accidentelor în trafic din vina personalului propriu al operatorului.

**(2)** Autoritatea judeţeană de transport va urmări și controla respectarea Indicatorilor de Performanţă.

**(3)** Autoritatea judeţeană de transport va sancţiona operatorii de transport rutier în cazul în care aceștia nu prestează serviciul la parametrii de performanță, eficiență și calitate la care s-au obligat prin contractul de atribuire a gestiunii și caietul de sarcini.

**(4)** Ȋn efectuarea serviciului de transport public judeţean se vor respecta indicatorii de performanţǎ prevǎzuţi în prezentul Regulament. Consiliul Judeţean Cluj poate aproba şi alţi indicatori de performanţă în efectuarea serviciului de transport public judeţean, pe baza unor studii de necesitate şi oportunitate în care se va ţine seama de necesităţile comunităţilor locale, nivelul de dezvoltare a infrastructurii tehnico-edilitare, precum şi de cerinţele reglementărilor legale în vigoare din domeniul transporturilor rutiere.

**(5)** În cazul nerespectării indicatorilor de performanță, autoritatea judeţeană de transport:

(a) va informa conducerea Consiliului Judeţean Cluj în legătură cu această nerespectare;

(b) va propune aplicarea penalităţilor corespunzătoare, stipulate în contractul de delegare a gestiunii.

**CAPITOLUL V**

**Verificarea, monitorizarea și controlul prestării transportului public județean de persoane prin curse regulate**

**Art. 45 (1)** Consiliul Județean Clujîși exercită atribuțiile privind verificarea, monitorizarea și controlul prestării de către operatori a transportului public județean de persoane prin curse regulate, prin personalul împuternicit prin dispoziția Președintelui Consiliului Județean.

**(2)** Exercitarea atribuțiilorpersonalului împuternicit să constatecontravențiile și să aplice sancțiuni contravenționale în domeniul transportului rutier județean de persoane se face pe baza delegației și a legitimației de agent constatator.

**(3)** Activitățile de verificare, monitorizare și control se desfășoară în condiții de siguranță pentru traficul rutier, personalul de control și persoanele transportate în autobuzele oprite pentru efectuarea controlului, cu respectarea prevederilor legale.

**Art. 46 (1)** Personalul de control are drept de verificare, monitorizare și control în trafic în punctele unde oprirea, staționarea sau parcarea pe drumul public este permisă, conform prevederilor legale în vigoare, precum și în punctele de îmbarcare/debarcare a călătorilor.

**(2)** Controlul în trafic în punctele unde oprirea, staționarea sau parcarea pe drumul public este permisă, conform prevederilor legale în vigoare se efectuează numai cu polițiști rutieri sau cu inspectorii ISCTR.

**(3)** Controlul în punctele de îmbarcare (autogări și stații publice) se poate efectua și fără reprezentanții poliției rutiere.

**(4)** Controlul se execută de regulă ca urmare a unor sesizări /reclamații privind modul de efectuare a transportului public județean de persoane prin curse regulate sau pentru verificarea modului de ducere la îndeplinire de către operatorii de transport rutier a măsurilor dispuse de personalul de control.

**Art. 47 (1)** Personalul de control are următoarele obligații:

a) de a cunoaște și aplica întocmai reglementările în vigoare aferente domeniului transportului rutier de persoane;

b) de a păstra cu strictețe secretul de serviciu, al acțiunilor de control, al informațiilor cu caracter confidențial, deținute ca urmare a exercitării atribuțiilor de serviciu;

c) de a nu pretinde și de a nu primi niciun fel de bunuri în natură sau bani și nici de a- și crea avantaje în legătură cu serviciul sau prin exercitarea funcției;

d) de a deține asupra lor legitimația de control pe timpul efectuării acțiunilor de control;

e) să aibă o conduită demnă, politicoasă, civilizată și intransigentă față de cei care încalcă reglementările specifice transportului rutier de persoane.

**(2)** În exercitarea atribuțiilor, personalul de control are dreptul de a solicita prezentarea tuturor documentelor și informațiilor necesare pentru verificarea respectării reglementărilor specifice în vigoare.

**(3)** La efectuarea controlului în trafic, conducătorii autobuzelor au obligația să prezinte personalului de control toate documentele pe care trebuie să le dețină la bordul autobuzului, în conformitate cu reglementările în vigoare.

**(4)** Călătorii au obligația de a prezenta personalului de control, la solicitarea acestuia, legitimațiile de călătorie.

**Art. 48 (1)** Rezultatul controlului în trafic se consemnează pe formularul Notă de constatare, prevăzut în **Anexa nr. 2** la prezentul Regulament sau după caz, pe formularul Fișa de monitorizare trafic, prevăzută în **Anexa nr. 3** la prezentul Regulament care, după completare se semnează de către persoana care a efectuat controlul.

**(2)** Nota de constatare se utilizează atunci când controlul vizează modul de efectuare a serviciilor de către un operator de transport rutier pe un anumit traseu și se completează pentru fiecare autobuz care este verificat pe traseul respectiv.

**(3)** Fișa de monitorizare se utilizează atunci când controlul vizează verificarea unui număr limitat de probleme cu privire la modul de efectuare a serviciilor, fiind controlate mai multe autobuze aparținând unuia sau mai multor operatori de transport, care trec/opresc prin/în locul unde se execută controlul, într-un anumit interval de timp.

**Art. 49 (1)** În cazul în care personalul de control constată nereguli în modul de efectuare a transportului public județean de persoane prin curse regulate, procedează la sancționarea contravențională a celor vinovați și/sau poate dispune, prin adresă scrisă către operatorul de transport rutier în cauză, măsuri de remediere a deficiențelor constatate.

**(2)** Operatorul de transport rutiereste obligat să ducă la îndeplinire măsurile dispuse de personalul de control.

**CAPITOLUL VI**

**Răspunderi și sancțiuni**

**Art. 50** Încălcarea dispozițiilor prezentului Regulament atrage răspunderea disciplinară, patrimonială, civilă, contravențională sau penală, după caz.

**Art.** **51** Personalul de control este împuternicit prin dispoziție a Președintelui Consiliului Județean Cluj să desfășoare activitatea de control, să constate contravențiile și să aplice sancțiunile contravenționale în domeniul transportului public județean de persoane, prevăzute de Legea nr. 92/2007 a serviciilor publice de transport persoane în unitățile administrativ-teritoriale, cu modificările și completările ulterioare, de prezentul Regulament, precum și de alte acte normative din domeniul transportului rutier de persoane.

**Art. 52** Contravențiilor în domeniul transportului public județean de persoane, prin curse regulate le sunt aplicabile dispozițiile Ordonanței Guvernului nr. 2/2001 privind regimul juridic al contravențiilor, aprobată cu modificările și completările ulterioare.

**CAPITOLUL VII**

**Dispoziții finale**

**Art. 53** Prezentul Regulament intră în vigoare după aprobarea sa de către Consiliul Judeţean Cluj, după această dată îşi încetează aplicabilitatea orice dispoziţii contrare.

**Art. 54** **(1)** Nerespectarea repetată de către operatorii de transport a prevederilor prezentului Regulement poate conduce la retragerea licenţelor de traseu atribuite sau la aplicarea de sancţiuni, conform contractului de delegare a gestiunii încheiat de aceştia cu Consiliul Judeţean Cluj.

**(2)** Prezentul regulament poate fi modificat și/sau completat prin hotărârea Consiliului Județean Cluj.

**(3)** Dispozițiile din prezentul Regulament nu sunt limitativ prevăzute, aceastea putând fi completate cu dispozițiile legale în vigoare.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

***Anexa nr. 1 la Regulament***

**Operator de transport rutier\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Sediul social\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**C.I.F.\_\_\_\_\_\_\_\_\_\_\_\_\_\_\_\_\_\_\_\_\_**

**Telefon(fax)\_\_\_\_\_\_\_\_\_\_\_\_\_\_\_E-mail\_\_\_\_\_\_\_\_\_\_\_\_\_\_\_\_\_\_\_**

**Nr.\_\_\_\_\_\_din\_\_\_\_\_\_\_\_\_\_\_\_\_\_**

**NOTIFICARE ÎNLOCUIRE AUTOBUZ**

**Către**

**Consiliul Județean \_\_\_\_\_\_\_\_\_\_\_\_\_\_\_\_**

**Notificăm următoarele înlocuiri de autobuze:**

|  |  |  |  |
| --- | --- | --- | --- |
| **Nr. crt.** | **Traseul pe care autobuzul este titular** | **Nr. de înmatriculare autobuz înlocuit** | **Nr. înmatriculare autobuz cu care se înlocuiește** |
| **1** |  |  |  |
| **2** |  |  |  |
| **....** |  |  |  |

**Solicităm înlocuirile din următoarele motive: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Anexăm la prezenta, în copie, certificată pentru conformitate, următoarele documente ale autobuzelor înlocuite și ale celor cu care se efectuează înlocuirea;**

**- cărțile de identitate;**

**- certificatele de înmatriculare;**

**- certificate de clasificare;**

**- documentul/documentele eliberate de service-ul auto autorizat;\***

**- documentul prin care se dovedește că a depus copia conformă a licenței comunitare a autobuzului înlocuit la agenția teritorială a Autorității Rutiere romîne – A.R.R. emitente.\***

**Reprezentant legal:**

**Numele și prenumele\_\_\_\_\_\_\_\_\_\_\_\_\_\_\_\_\_\_**

**Semnătura și stampila\_\_\_\_\_\_\_\_\_\_\_\_\_\_\_\_­­­­­­­­­­­\_**

**\*numai în cazul înlocuirii provizorii a autobuzelor care prezintă defecțiuni tehnice**

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

***Anexa nr. 2 la Regulament***

**NOTA DE CONSTATARE**

Data și intervalul efectuarii controlului:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Locul efectuări controlului:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nr. înmatriculare al autovehiculului:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Numele și prenumele conducătorului auto:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­

Traseul verificat:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Numele și prenumele persoanei care efectuează controlul:\_\_\_\_\_\_\_\_\_\_\_\_\_\_\_\_\_\_\_­

|  |  |  |
| --- | --- | --- |
| **Documente/Probleme verificate** | **Constatări** | **Observații** |
| **1** | **2** | **3** |
| **Licența de traseu** | -Existența la bordul autovehiculului:  **DA/NU**  **-**Licența de traseu este conformă cu traseul executat:  **DA/NU**  -Valabilitatea licenței de traseu:  **ESTE/ Nu este valabilă** |  |
| **Graficul de circulație** | -Existența la bordul autovehiculului:  **DA/NU** |  |
| **Copia conformă a licenței comunitare** | Existența la bordul autovehiculului:  **DA/NU**  -Valabilitatea copiei conforme a licenței comunitare:  **ESTE/ Nu este valabilă** |  |
| **Certificat de clasificare a autovehiculului** | -Existența la bordul autovehiculului:  **DA/NU**  -Valabilitatea certificatului:  **ESTE/ Nu este valabilă** |  |
| **Certificat de înmatriculare a autovehiculului** | -Existența la bordul autovehiculului:  **DA/NU**  -Valabilitatea certificatului:  **ESTE/ Nu este valabilă**  -Efectuarea la termen a inspecției tehnice a autovehiculului:  **DA/NU** |  |
| **Legitimație de serviciu a conducătorului auto** | -Existența la bordul autovehiculului:  **DA/NU**  -Valabilitatea certificatului:  **ESTE/ Nu este valabilă** |  |
| **Încărcarea călătorilor peste capacitatea maximă admisă a autovehiculului**  **Nr. de de locuri pe scaune este de................** | **DA/NU** | Nr. de călători cărora nu le este asigurat loc pe scaune |
| **Utilizarea pe timpul executării transportului a plăcii de traseu/panoului electronic cu nominolizarea operatorului de transport rutier, a traseului și a tipului de transport efectuat** | **DA/NU** |  |
| **Utilizarea la efectuarea curselor a autovehiculelor înscrise la atribuirea traseelor pentru care s-au obținut licențe de traseu** | **DA/NU** |  |
| **Afișarea vizibilă în interiorul autovehiculului a numelui și prenumelui conducătorului auto** | **DA/NU** |  |
| **Afișarea vizibilă în interiorul autovehiculului a tarifelor de transport pe bază de bilete** | **DA/NU** |  |
| **Existența în autobuz a instalațiilor de încălzire/ condiționare a aerului în stare de funcționare** | **DA/NU** |  |
| **Starea de igenizare și curățenie a autovehiculului** | **-**Este corespunzătoare  **DA/NU** |  |
| **Altele** |  |  |

**Semnătura persoanei care efectuează controlul**

**......................................................**

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

Consiliul Județean Cluj *Anexa nr. 3 la Regulament*

Compartimentul Autoritatea județeană de Transport

**FIȘA DE MONITORIZARE TRAFIC**

Locul controlului\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_data\_\_\_\_\_\_\_\_\_\_\_\_\_interval orar\_\_\_\_\_\_\_\_\_\_\_\_\_\_\_\_\_\_\_\_\_

Locul controlului\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_data\_\_\_\_\_\_\_\_\_\_\_\_\_interval orar\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |  |  |  |  |  |
| --- | --- | --- | --- | --- | --- | --- | --- |
| Nr.  crt. | Nr. auto | Traseul | Conducător auto | Operator de transport | Ora | Tip cursă | Nr. P.V. |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

Organ de control

Nume și prenume:

Semnătură:

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**